ยอดขายรถโตโยต้าในสหรัฐเดือนมี.ค.พุ่ง35%
ยอดขายรถโตโยต้าในสหรัฐเดือนมี.ค.พุ่งขึ้น35%หลังอัดแคมเปญลดราคาครั้งใหญ่เรียกความเชื่อมั่นลูกค้า
31 มี.ค. 2553

ยอดขายรถโตโยต้าในสหรัฐเดือนมี.ค.พุ่งขึ้น35%หลังอัดแคมเปญลดราคาครั้งใหญ่เรียกความเชื่อมั่นลูกค้า
สำนักข่าวต่างประเทศรายงานว่า ยอดขายรถของบริษัทโตโยต้า มอเตอร์ในสหรัฐอเมริกา พุ่งขึ้นราว 35% ในเดือนมีนาคม เมื่อเทียบกับช่วงเวลาเดียวกันของปีก่อน หลังบริษัทใช้มาตรการลดราคาครั้งใหญ่ เพื่อจูงใจผู้ซื้อหวังกระตุ้นยอดขายที่ทรุดลงอันเนื่องมาจากกรณีเรียกคืนรถยนต์หลายล้านคันทั่วโลก          



จิม เลนทซ์ 
จิม เลนทซ์ ประธานโตโยต้า มอเตอร์ เซลส์ ยูเอสเอ อิงค์ เป็นผู้เปิดเผยข้อมูลดังกล่าวนอกรอบการประชุม ซึ่งจัดโดยสมาคมผู้จำหน่ายยานยนต์แห่งชาติ และ ไอเอชเอส โกลบัล อินไซท์           ทั้งนี้ เมื่อต้นเดือนที่ผ่านมา โตโยต้าได้เปิดตัวแคมเปญส่งเสริมการขายครั้งใหญ่ ซึ่งรวมถึงการไฟแนนซ์ 0% เป็นระยะเวลา 5 ปี สำหรับรถรุ่นขายดี อาทิ Camry และเมื่อรวมกับการโหมโฆษณา โตโยต้าจึงคาดว่ายอดขายเดือนมี.ค.ของโตโยต้าในสหรัฐจะเพิ่มขึ้นเป็นเกือบ 180,000 คัน ซึ่งเป็นจำนวนที่ดีดตัวขึ้นอย่างมากจากยอดขายที่ซบเซาในเดือนม.ค.และก.พ.          ข้อมูลจากบริษัทวิจัย ออโต้ดาต้า ระบุว่า ในเดือนก.พ. ยอดขายรถใหม่ของโตโยต้าร่วงลง 8.7% จากปีก่อน ทำให้โตโยต้าเป็นค่ายรถเดียวในบรรดาผู้ผลิตรถรายใหญ่ของญี่ปุ่น และเกาหลีใต้ที่ทำยอดขายลดลงในสหรัฐอเมริกา          ขณะที่บริษัทรถยนต์รายใหญ่มีกำหนดที่จะเปิดเผยยอดขายในสหรัฐประจำเดือนมีนาคมในวันพฤหัสบดีนี้